Turisthus Nord har fået 900.000 kroner i støtte til digitalisering af turismen.

Corona-krisen har været hård for den nordjyske turismebranche, men nu er et nyt projekt på vej, som i fremtiden skal gøre det lettere at være turist i den nordlige del af landsdelen, og dermed lokke flere til. Turisthus Nord har netop fået 900.000 kroner i støtte, som skal hjælpe med at realisere det nye digitale projekt. Der er tale om en online bookingportal, hvor turismevirksomhederne sammen kan sætte rejser, ophold og oplevelser til salg direkte til gæsterne. Portalen skal dermed give gæsterne mulighed for selv at booke sin tur hjemmefra, og dermed slipper de for det researcharbejde, der kan gå forud for en rejse. Samtidig går en større del af omsætningen til lokalområdet, idet bookinger via de store kendte portaler som hotels.com eller booking.com tager en stor bid af kagen. Sådan skriver Turisthus Nord om fordelene ved det nye projekt i en pressemeddelelse. - Det er et stort projekt, som kræver meget at realisere. Derfor er vi utrolig glade for at modtage støtte fra tre nationale og lokale puljer til gennemførelsen, siger direktør i Turisthus Nord, René Zeeberg. En af de virksomheder, der glæder sig over udviklingen af en onlineplatform, er Color Hotel Skagen. - Gæsterne kommer ikke for at besøge et hotel, de kommer for at opleve området. Nu kan vi i fællesskab vise, hvad vi kan tilbyde, hvad der er af muligheder, og man kan booke sig ind hos os, men samtidig også købe for eksempel en museums- eller koncertbillet, siger direktør Rikke Gandrup.